49. schôdza NR SR - 14.deň - A. dopoludnia
Dátum: 2026-05-05
Poslanec: Mesterová, Zuzana (PS)
Druh vystúpenia: Vystúpenie v rozprave

Pekne za slovo, pán predsedajúci. Ja budem stručná. V zásade len poviem to, čo tu zaznieva pravidelne. Tento návrh zákona z dielne SNS má opäť ambíciu a potenciál možno byť protiústavným, rozhodne nie je spravodlivým, ani transparentným, ani proporčným, ani nemá dobrý úmysel. Z toho, čo sme si mohli prečítať, má niekoľko veľmi vážnych nedostatkov. Ako prvý je ten, že teda kontrolným orgánom by mal byť Štatistický úrad. Jednak je to politický orgán, lebo na čele Štatistického úradu je politický nominant, toho času myslím, že riaditeľ. Predtým bol náš kolega tuto v pléne Národnej rady poslanec za stranu SMER. Zároveň Štatistický úrad vykonáva prieskumy verejnej mienky, aj politické prieskumy, tak ako? Vysvetlite mi, ako orgán štátny, ktorý vykonáva činnosť, ktorú má tento zákon regulovať a kontrolovať, zároveň bude kontrolným orgánom. Pán Michelko, vám to príde spravodlivé, proporčné, fér a je to úplný spôsob demokratického, akokeby, že nakladania s legislatívnou úpravou toho, čo sa deje v štáte, áno? Takto to má byť. A ešte Štatistický úrad má zriadiť kontrolnú komisiu, ktorú menuje len Štatistický úrad, ktorá má posudzovať veci ako skresľovanie prieskumov. Skresľovanie prieskumov je po novom podľa tohto návrhu priestupok, kde hrozí sankcia až do výšky 100 000 €, ale z toho zákona sa nedozviete, čo sa rozumie pod pojmom skresľovanie výsledkov. To je taká príliš široká všeobecná úprava, pod ktorú viete skryť čokoľvek, v zásade čokoľvek si komisia alebo ten, kto to bude kontrolovať, zmyslí, že je skresľovanie prieskumu, tak môže povedať, že toto je priestupok a bude uložená pokuta Štatistickým úradom, ktorý tiež robí politické prieskumy. Pýtam sa tak do pléna aj vás, pán Michelko, kto bude kontrolovať Štatistický úrad, či dodržiava tento zákon, či sám Štatistický úrad bude vykonávať kontrolu nad Štatistickým úradom, či neskresľuje prieskumy? Štát. Napríklad voči stranám vládnej koalície alebo opačne, voči stranám opozície v opačnom garde. Tak už len z tohto krátkeho rozboru vám musí všetkým byť jasné, že toto je, zdráham sa povedať slovo blbosť, lebo podľa mňa to má svoj cieľ, pre ktorý to je predložené. To nie je len tak náhodou, že sa to tu objavilo v tomto pléne. To má jasný zámer šikanovať súkromné agentúry a mať ich pod štátnou kontrolou, čiže toto nie je blbosť. Toto je zákernosť. Toto je zákernosť z dielne SNS a ak to koaličné strany podporia, tak celej vládnej koalície a je to ďalší spôsob, akým idete kriviť demokratický slobodný právny systém a svojím spôsobom nepriamo aj slobodné demokratické voľby, lebo tu na to nie je žiadny dôvod. Trh sa vie vysporiadať s prieskumami. Veď predsa prieskumy nie sú ničím záväzné, tak ak nejaká agentúra sa vychyľuje, no tak sa vychyľuje, nebude mať klientov a nebudú ju brať vážne, keď opakovane bude jasné, že netriafa realitu. Toto má jasný zámer. Vy sa neviete v SNS zmieriť s tým, aké máte prieskumy, možno aj preto, že predkladáte také návrhy, ako predkladáte. A cieľom je proste dostať pod štátnu kontrolu všetkých tak, aby ste nad tým mali dohľad. Toto je zámer tohto zákona. A vysvetlite mi, čo to je skresľovanie, čo to je skresľovanie výsledkov, že kto toto bude vyhodnocovať a ako sa to bude merať, keďže prieskum je niečo, čo nie je úplne explicitne dané, ten prieskum sa predsa môže meniť. Sami aj v dôvodovej správe hovoríte, že je možné, že má nejaké výchylky a odchýlky, že to nie je ako keby štandardná vec. Tak ako to bude a kto to bude vyhodnocovať? A teraz tie prieskumné agentúry budú platiť pokuty len preto, že niekto povie, že skreslili výsledky a nikto nevie ani na akom základe. Tak povedzme aspoň, pán Michelko, že ako to je. Je to proste na to, aby ste tu regulovali a kontrolovali volebné prieskumy, lebo sa vám nepáčia. Premiér hovoril, že ich treba zrušiť. Vy týmto zákerným spôsobom ich idete dostať pod kontrolu štátu a zvlášť Štatistického úradu, ktorý je jedným zo subjektov, ktorý vykonáva volebné prieskumy. Kto bude kontrolovať Štatistický úrad? Na túto otázku vo vašom návrhu zákona ani v dôvodovej správe odpoveď nie je, tak sa pýtam, že či nechcete minimálne doplniť v pozmeňujúcom návrhu, že Štatistický úrad nebude robiť volebné prieskumy, ak má byť kontrolný orgán. A potom z neho spravte nezávislú inštitúciu, nech nemá na čele politického nominanta. A nech tá komisia nie je tvorená len Štatistickým úradom, nech je tvorená transparentne, nech je tvorená proporčne a nech je tvorená zákonne a spravodlivo. Myslím si, že toto stačí na to, aby bolo jasné, že tento návrh nemá odbornú ani obsahovú kvalitu na to, aby pokračoval vôbec do ďalšieho čítania. Je to len jedna základná vec z dielne SNS. Ďakujem pekne.